Zapiro se jongste spotprent skokZapiro, oftewel Jonathan Shapiro (Foto: www.zapiro.com) In Zapiro se jongste spotprent, ŉ verwerking van ŉ vorige spotprent wat ook wyd reaksie uitgelok het, maak pres. Jacob Zuma sy broek vas terwyl hy vir Atul Gupta sê: “She’s all yours, boss!” Zuma het soos in die meeste ander Zapiro-spotprente ŉ stortkop op sy kop. Gupta staan met ’n los broek voor ’n vasgepende vrou wat Suid-Afrika uitbeeld. Die vrou word deur drie mense, wat instellings verteenwoordig, vasgepen. Moegsien Williams, redakteur van The New Age, verteenwoordig die Guptas-koerant en hul televisiestasie ANN7. David Mahlobo, minister van staatsveiligheid, verteenwoordig staatsinstellings terwyl Bathabile Dlamini, minister van maatskaplike ontwikkeling, Zuma se politieke trawante verteenwoordig. Zapiro se spotprent is Dinsdag op Daily Maverick se webwerf gepubliseer. Dié sportprent is soortgelyk aan die een wat in 2008 gepubliseer is waar Zuma hom gereedmaak om ŉ geblinddoekte vrou, wat die Suid-Afrikaanse regstelsel uitbeeld, te verkrag. Zapiro se ietwat omstrede spotprent het gemengde reaksie uitgelok onder sosialemediagebruikers. Talle gebruikers meen die spotprent is onaanvaarbaar gegewe Suid-Afrika se hoë verkragtingsyfer en dat dit onsensitief is teenoor slagoffers van verkragting. Ander meen weer dit is ŉ regverdige uitbeelding van die gebeure in die land. Sommige gebruikers voel Zapiro het dit dié keer ŉ stappie te ver gevoer en dat dit nie meer vryheid van spraak of uitdrukking behels nie. Zapiro het egter sy spotprent verdedig. Hy het in ŉ onderhoud met 702 gesê Zuma verkrag metafories die stelsel, die land en die armes in die land. “Dit is ŉ skokkende prent, maar ek het gedink dit is nodig,” het hy gesê. Zapiro's cartoon @dailymaverick (11 April 2017) #StateCapture #Guptas #FakeNews #Cronies #StateOrgans – https://t.co/oY0QbdL4Bf pic.twitter.com/vxAWMpMDiv — Zapiro (@zapiro) April 12, 2017